Николай Гумильов
Подир ковчега

Превод от руски: Бойко Ламбовски, 1993

chitanka.info

Под земята пещера се шири.

Дух гробовен в мрака й витае.

Като Луциферови вампири

там прекрасни блудници блуждаят.

И дали ще си умреш безславно,

или славно — все едно — смъртта е

стар работник — костелив и бавен,

който те прибира най-накрая.

Ще те понесе по коридора

между тъмни и безбройни стаи.

Ще ти се изцъкли бавно взорът —

ще си спомниш този сън безкраен.

А когато слезеш в свойта яма,

и отправиш вопъл към съдбата,

няма да откриеш вече храма,

а ще срещнеш блудница зъбата.

Много сладко тя ще те целува,

ще те смуче със безкрайна злоба.

Нищо друго там не съществува.

Няма изход — никога — от гроба.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.